**Acum și-ntotdeauna**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când ți-am atins cu zâmbetu-mi privirea,

A strălucit și-a vrut să mi-l închidă

În închisoarea inimii, avidă

Să îl confrunte-acolo cu iubirea.

S-au înțeles, n-au vrut să se despartă,

Iar trupul tău mi s-a lipit de buze

Ce nu puteau atingeri să-i refuze,

Căci le părea o operă de artă.

Ți-a devenit privirea iubitoare

Și mi-ai zâmbit prin ochii tăi când, toată,

Mi te-ai închis în suflet dintr-odată,

Fiind, în mine, dulcea alinare.

Iubirea mea, iubirea ta, sunt una,

Iar zâmbetul ce mi-ai închis atunci

Apare în privirea ce-mi arunci

Doar mie-acum, doar mie-ntotdeauna.